《江上遣心》
宋代·苏泂

风帆等骏马，突出不受羁。
群山望如豆，转盼罗窗扉。
顷居长安城，小驷驱以驰。
尘埃困烦促，滞留费忧思。
不知葭苇乡，閟此天地奇。
鸥禽亦佳尚，洁身固我师。
下上万顷光，夫岂矜其私。
物生各有适，我适君无之。
掀髯倚柁楼，一笑了百痴。
商歌讵成音，逝者方如斯。

作者简介：苏泂（一一七○～？）（与赵师秀同龄，生年参《文学遗产》一九八三年四期《赵师秀生年小考》），字召叟，山阴（今浙江绍兴）人。颂四世孙。生平事迹史籍失载，从本集诗篇可知，早年随祖师德宦游成都，曾任过短期朝官，在荆湖、金陵等地作幕宾，身经宁宗开禧初的北征。曾从陆游学诗，与当时著名诗人辛弃疾、刘过、王楠、赵师秀、姜夔等多有唱和。卒年七十馀。有《泠然斋集》十二卷、《泠然斋诗馀》一卷（《直斋书录解题》卷二○、二一），已佚。清四库馆臣据《永乐大典》辑为《泠然斋诗集》八卷。